იოანის კაპოდისტრიასი
იოანის კაპოდისტრიასი (ბერძ. Ιωάννης Καποδίστριας; დ. 11 თებერვალი, 1776 — გ. 9 ოქტომბერი, 1831) — საბერძნეთისა და რუსეთის სახელმწიფო მოღვაწე. რუსეთის საგარეო საქმეთა მინისტრი (1816–1822 ). საბერძნეთის პირველი პრეზიდენტი (1828–1831 ) და პრემიერ-მინისტრი (1827–1831 წწ.). დაიბადა კუნძულ კორფუზე, სადაც ცხოვრობდა მამამისი ანტონი, რომელიც იყო ქალაქ კაპოდისტრიიდან (ამჟამად სლოვენიის ქალაქი კოპერი) გადმოსახლებული მოსახლეების შთამომავალი. იოანისმა დაამთავრა პადუის უნივერსიტეტის ფილოსოფიისა და მედიცინის ფაკულტეტი. 1816–1822 წლებში ეკავა რუსეთის საგარეო საქმეთა მინისტრის თანამდებობა. 1827 წლიდან გარდაცვალებამდე ეკავა საბერძნეთის პრემიერ-მინისტრისა და პრეზიდენტის თანამდებობა. კაპოდისტრიასი მოკლეს 1831 წლის 9 ოქტომბერს. თავდაპირველად დაასაფლავეს დამოუკიდებელი საბერძნეთის პირველ დედაქალაქ ნამფპლიონში. 6 თვის შემდეგ კი გადაასვენეს კუნძულ კორფუზე და დაკრძალეს პლატიტერის მონასტერში.